Document ID: 32006R1943

PADOMES REGULA (EK) Nr. 1943/2006
(2006. gada 12. decembris),
ar kuru groza Regulu (EK) Nr. 876/2002, ar ko izveido kopuzņēmumu “Galileo”
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 171. pantu,
ņemot vērā Eiropas Parlamenta atzinumu (1),
ņemot vērā Komisijas priekšlikumu,
ņemot vērā Eiropas Ekonomikas un sociālo lietu komitejas atzinumu (2),
tā kā:
(1)
Kopuzņēmumu “Galileo” izveidoja ar Regulu (EK) Nr. 876/2002 (3) (2002. gada 21. maijs), lai ieviestu izstrādes fāzi un sagatavotu Galileo programmas turpmākās fāzes.
(2)
Regulā (EK) Nr. 876/2002 paredzēts, ka kopuzņēmums “Galileo” tiek izveidots uz četru gadu laikposmu, atbilstīgi izstrādes fāzei; šis laikposms sākotnēji bija paredzēts no 2002. līdz 2005. gadam (ietverot).
(3)
Tomēr no programmas pašreizējā stāvokļa jāsecina, ka izstrādes fāze netiks pabeigta pirms 2008. gada beigām. Un kopuzņēmuma “Galileo” darbības pagarinājumu vēl pēc 2006. gada arī uzskata par nelietderīgu un dārgu, jo Eiropas GNSS (4) Uzraudzības iestāde, kas izveidota ar Regulu (EK) Nr. 1321/2004 (5) (2004. gada 12. jūlijs), 2006. gada laikā spēs pakāpeniski pārņemt un vēlāk arī pabeigt visus pasākumus, ko pašlaik veic kopuzņēmums “Galileo”.
(4)
Lai Eiropas GNSS Uzraudzības iestāde varētu optimāli pārņemt kopuzņēmuma “Galileo” pasākumus, tomēr būtu vēlams, lai abas struktūras dažus mēnešus pastāvētu paralēli un lai Eiropas GNSS Uzraudzības iestāde šajā laikā būtu cieši saistīta ar kopuzņēmuma “Galileo” darbību.
(5)
Tādējādi vajadzētu paredzēt, ka kopuzņēmums “Galileo” izbeidz savu darbību 2006. gada 31. decembrī.
(6)
Turklāt, lai labotu kopuzņēmuma statūtus, kas pieņemti ar Regulu (EK) Nr. 876/2002, kas satur vairākus kļūdainus vai neskaidrus noteikumus, šie statūti būtu jāgroza.
(7)
Attiecīgās grozījumu procedūras veiktas saskaņā ar Regulu (EK) Nr. 876/2002.
(8)
Regulu (EK) Nr. 876/2002 vajadzētu attiecīgi grozīt,
IR PIEŅĒMUSI ŠO REGULU.
1. pants
Regulas (EK) Nr. 876/2002 1. panta pirmajā daļā vārdus “uz četru gadu laika posmu” aizstāj ar vārdiem “līdz 2006. gada 31. decembrim”.
2. pants
Regulai (EK) Nr. 876/2002 pievienotos kopuzņēmuma “Galileo” statūtus groza šādi:
1)
Ar šādu tekstu aizstāj 1. panta 4. punktu:
“4. Kopuzņēmuma līdzekļi sastāv no tā dalībnieku ieguldījumiem. Var iesniegt aktīvus natūrā. Izvērtē to vērtību un funkcionalitāti attiecībā uz kopuzņēmuma darbību.
Dibinātāji parakstās uz ieguldījumu daļu tādā apjomā, kas ir vienāds ar viņu attiecīgajām saistībām, proti, EUR 520 miljoni - Eiropas Kopienai un EUR 50 miljoni - Eiropas Kosmosa aģentūrai. Tie, ja vajadzīgs, var sniegt papildu ieguldījumus izstrādes fāzes finansēšanai.
Pēc Komisijas informācijas Padomei par izsoles rezultātiem Administratīvā valde tūlīt uzaicina 3. punkta b) apakšpunkta otrajā ievilkumā minētos uzņēmumus uz parakstīšanos. Uzņēmumiem viena gada laikā jāparakstās uz EUR 5 miljoniem. Parakstoties individuāli vai kolektīvi, šo summu samazina līdz EUR 250 000 uzņēmumiem, kurus uzskata par maziem vai vidējiem uzņēmumiem Komisijas 1996. gada 3. aprīļa ieteikuma par mazajiem un vidējiem uzņēmumiem definīcijas nozīmē (6).
Administratīvā valde pieņem lēmumu par šo ieguldījumu apmēriem, kuri būtu jāsniedz proporcionāli katra locekļa parakstītajai finansiālo ieguldījumu daļai. Jebkuram kopuzņēmuma dibinātājam, kas nepilda savas saistības attiecībā uz aktīvu iemaksu natūrā vai kas neiemaksā attiecīgo summu paredzētajā laikā, vispirms atņem balsstiesības Administratīvajā valdē, un pēc sešiem mēnešiem atceļ to dalību līdz brīdim, kamēr saistības ir izpildītas.
Kopuzņēmuma finanšu saistības nepārsniedz tā rīcībā esošo ieguldījumu apmēru.
2)
Statūtu 8. panta 1. punkta b) apakšpunkta otro teikumu aizstāj ar šādu teikumu:
“Katra kopuzņēmuma dalībnieka balsu skaits ir proporcionāls tā parakstītajai ieguldījumu daļai.”
3)
Statūtu 20. pantu aizstāj ar šādu tekstu:
“20. pants
Kopuzņēmums tiek izveidots uz laikposmu, kas sākas 2002. gada 28. maijā un beidzas 2006. gada 31. decembrī.”
3. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 12. decembrī

Labels: 8
2
4
11